WP se Jean Kleyn op pad Munster toe | Netwerk24
WP se Jean Kleyn op pad Munster toe
Deur Stephen Nell 20 Julie 2016 18:14
Die hemelbesem Jean Kleyn sluit hom ná die Superrugby-reeks by Munster in Ierland aan. Foto: Gallo Images
Die Westelike Provinsie het die slot Jean Kleyn van sy kontrak vrygestel om ná die Superrugby-reeks by die Ierse streekspan Munster aan te sluit.
Kleyn se agent, Hilton Houghton, het dié nuus Woensdag by navraag aan Netwerk24 bevestig.
"Ek wil graag die WP se uitvoerende hoof, Paul Zacks, en direkteur van rugby, Gert Smal, bedank vir hul begrip," het Houghton gesê.
Kleyn het sy visier daarop om mettertyd vir Ierland te kwalifiseer. Verlede maand het die voormalige Stormers-slot Quinn Roux sy toetsbuiging vir die Iere gemaak nadat hy drie jaar gelede 'n kontrak met Leinster gesluit het.
Terwyl Kleyn ongetwyfeld talentvol is, is dit onwaarskynlik dat hy in die nabye toekoms die geleentheid sal kry om vir die Springbokke te speel.
Hy staan ook agter die Bok-yster Eben Etzebeth in die tou by die Stormers.
Die WP het genoeg jong slotte in sy strukture om die vrystelling van Kleyn te kan regverdig. JD Schickerling sal waarskynlik bo hom verkies word as die slot op die Stormers se plaasvervangerbank vir Saterdag se Superrugby-kwarteindstryd teen die Chiefs op Nuweland.